Die eindtyd – Openbaring 2-3 (kleingroepmateriaal) » Somerstrand Gemeente
Die eindtyd – Openbaring 2-3 (kleingroepmateriaal)
Gee terugvoer oor julle beoefening van getrouheid, soos julle die vorige keer afgespreek het. Wat het gebeur? Wat het dit vir jou beteken?
Ons lees dié week die laaste hoofstuk oor Die eindtyd in Die Storie. Dit handel oor hoofstuk 1-5 en 19-22 in Openbaring. Julle kan die hele verhaal in Die Storie lees en met mekaar deel wat julle daarin tref. Ek gaan vir die kleingroepbyeenkoms net op die briewe aan die sewe gemeentes konsentreer, hfst. 2-3. Daar is meer inligting oor Openbaring by http://www.bybelskool.com beskikbaar.
Lees Openbaring 2-3 (of bl. 495-497 in Die Storie). Wat tref jou in dié gedeelte? Gee mekaar ruim tyd om te deel wat die Here deur die gedeelte vir julle persoonlik sê.
Watter gemeente se storie kom die meeste ooreen met ons gemeente of met jou eie lewe (of die kerk in die breë)? Hoekom?
Wat leer jy van Jesus se boodskap aan dié gemeente (of die kerk in die breë)? Deel dit met mekaar.
Watter beloftes van die Here tref jou die meeste? Hoekom?
Jesus wil veral vir die eerste vier gemeentes herinner dat hulle getrou moet bly totdat Hy weer kom (hfst. 2). Hoe kan jy self werk aan jou getrouheid aan die Here? En ons gemeente?
Jesus wil veral die die laaste drie gemeentes herinner daaraan dat hulle met Hom gemeenskap moet hou (hfst. 3). Hoe kan jy dit meer effektief doen? En ons gemeente?
Die beoefening van die teenwoordigheid van God behels om met 'n voortdurende en groeiende bewussyn van en sensitiwiteit vir die Here se teenwoordigheid te leef. Elke oomblik van elke dag is 'n gawe van God se betrokkenheid in ons lewe. Hier is 'n paar voorstelle om jou gedagtes te prikkel:
Stuur gereeld skietgebede op, soos Nehemia in die Ou Testament (Neh 2:4).
Die Here seën ons om te seën. Hy vra van ons dat ons Sy teenwoordigheid sal beoefen. Deel met mekaar hoe jy hieraan uitvoering wil gee in die week wat kom. Bid vir mekaar.